སྨྲས་པ།གནམ་རིག་སྐར་དཔྱད་རྩིས་འབྲས་སྙིང་པོ་ཀུན།།གཅིག་བསྡུས་ལི་ཐོའི་ངོ་མཚར་རིག་པ་འདིས།།ཞིང་འབྲོག་ཡོངས་ལ་ཕན་སྦྱིན་གནོང་སྲུང་ཞེས།།མཚན་བཟང་སྙན་པ་གོ་ལའི་ཡང་རྩེར་འཕུར།།རང་རློམ་ང་རྒྱལ་ཆེ་བ་འགའ་ཞིག་གིས།།དུས་ཀྱི་འཁོར་ལོའི་ཕྱི་ནང་གཞན་གསུམ་པོ།།ཐམས་ཅད་མཁྱེན་པའི་ལམ་གྱི་བཀག་རྡོ་ཞེས།།བས་མཐའི་ལུང་ཀྱོག་འུར་གྱིས་བཀའ་སོ་ལོ།།དེ་ལས་ལྡོག་སྟེ་ཁྱིམ་པའི་ལེགས་ཉེས་ཚུལ།།ལུང་དུ་སྟོན་པའི་རྩིས་ལ་ཁས་འཆེ་འགས།།བསྐྱེད་རྫོགས་གཉིས་ལ་ཐོས་བསམ་རྒྱང་བསྲིངས་ནས།།མཛུབ་མོ་སྡུག་བསྔལ་བྱེད་པ་ཨ་རེ་གླེན།།བོད་རྒྱ་རྩིས་རིག་ཟབ་ཅིང་གཏིང་དཔོག་དཀའ།།བདག་བློ་རིག་པའི་སྐྱེས་སྦྱངས་ཤིན་ཏུ་དམན།།དེ་ཕྱིར་འདི་ལ་འགལ་འཁྲུལ་ཅི་མཆིས་པ།།གཟུར་གནས་མཁས་པའི་སྤྱན་སྔར་མཐོལ་ལོ་བཤགས།།འདིར་འབད་དགེ་བའི་རྣམ་དཀར་བསགས་པའི་མཐུས།།བཤེས་གཉེན་དམ་པའི་མགོན་དང་མི་འབྲལ་བར།།ས་དང་ལམ་གྱི་རྟོགས་པ་མཐར་ཕྱིན་ནས།།ཟུང་འཇུག་སྐུ་བཞིའི་གོ་འཕང་མྱུར་ཐོབ་ཤོག།ཅེས་པ་འདི་ཕྲན་གྱིས་སྔོན་ཆད་བྲིས་པས་བོད་ཀྱི་སྐར་རྩིས་རིག་པའི་འབྱུང་ཁུངས་དང་འཕེལ་རིམ་སྐོར་ལ་མདོ་ཙམ་དཔྱད་པ་སྔོན་མེད་གཏམ་གྱི་ཚངས་ཐིག་ཅེས་པའི་ས་བཅད་བཞི་བ།ཞར་བྱུང་ལི་ཐོ་བྱུང་འཕེལ་གྱི་སྐོར་ལ་རོབ་ཙམ་དཔྱད་པ་ལས་བཤུས་ཏེ་གཞུང་དངོས་རྩོམ་པ་པོ་རྫ་ཤུལ་བློ་བཟང་རྒྱ་མཚོས་སོ།།